南都妙峰亭
作者：蘇軾
朝代：宋

paragraphs: 千尋挂雲闕，十頃含風灣。
開門弄清泚，照見雙銅鐶。
池臺半禾黍，桃李餘榛菅。
無人肯回首，日暮車班班。
使君非世人，心與古佛閑。
時要聲利客，來洗塵埃顔。
新亭在東阜，飛宇臨通闤。
古甃磨翠壁，霜林散煙鬟。
孤雲抱商丘，芳草連杏山。
俯仰盡法界，逍遥寄人寰。
亭亭妙高峰，了了蓬艾間。
五老壓彭蠡，三峰照潼關。
均爲拳石小，配此一掬慳。
煩公爲標指，免使勤躋攀。